b'\n_START_ARTICLE_\nAnsambel Franca Miheli\xc4\x8da\n_START_SECTION_\nZasedba\n_START_PARAGRAPH_\nAnsambel Franca Miheli\xc4\x8da sestavljajo harmonikar in vodja ansambla Franc Miheli\xc4\x8d, kitarist Milan Kokalj, basist Tadej Miheli\xc4\x8d in vokalista Bernarda Miheli\xc4\x8d in Ivan Hudnik._NEWLINE_Na za\xc4\x8detku delovanja ansambla so se kitaristi velikokrat zamenjali. Za Borisom Fojkarjem in pozneje Benjaminom Li\xc4\x8derjem je v ansamblu igral Janez Lu\xc5\xbear, ki ga je nato za ve\xc4\x8d kot desetletje nasledil Ludvik Tr\xc5\xa1kan, od leta 1981 pa je kitarist ansambla Milan Kokalj. Bas je v ansamblu po odhodu Milana Vesela igral Silvo \xc5\xa0ink, za njim pa Sa\xc5\xa1o Vavpeti\xc4\x8d. Od leta 1994 je ta in\xc5\xa1trument igral Andrej Zupanek, ki ga je nato zamenjal Fran\xc4\x8dev in Bernardin sin Tadej. Svoj \xc4\x8das je v ansamblu bas igral tudi Milan Miheli\xc4\x8d, brat vodje ansambla Franca. Ob raz\xc5\xa1iritvi ansambla v kvintet sta v njem igrala tudi brata Zeme \xe2\x80\x93 Andrej na trobento in Bojan na klarinet. Od leta 1997 ansambel spet nastopa kot trio s pevcema._NEWLINE_Leta 2004 je pri\xc5\xa1lo do zamenjave pevcev. Dolgoletni \xc4\x8dlan Franc Lov\xc5\xa1in je zaradi zdravstvenih razlogov nehal z nastopanjem z ansamblom. Zamenjal ga je Ivan Hudnik.\n_START_SECTION_\nDelovanje\n_START_PARAGRAPH_\nZa\xc4\x8detki ansambla segajo v leto 1966, ko je nastal trio Franca Miheli\xc4\x8da. Sestavljali so ga Franc Miheli\xc4\x8d na harmoniki, kitarist Boris Fojkar in basist na kontrabasu Milan Vesel. Igrali so Avsenikove in Slakove skladbe, veliko so nastopali na veselicah. Dve leti pozneje, leta 1968, so se prvi\xc4\x8d sre\xc4\x8dali z bratom in sestro Lov\xc5\xa1in, Francem in Bernardo (pozneje \xc5\xbeeno vodje ansambla), in za\xc4\x8deli skupaj nastopati. Nastopanje ansambla je bilo nato za skoraj dve leti prekinjeno zaradi voja\xc5\xa1\xc4\x8dine vodje ansambla. Leta 1970 so spet za\xc4\x8deli nastopati v skoraj enaki zasedbi kot pred prekinitvijo, le da je tokrat na kitaro igral Benjamin Li\xc4\x8der. Jeseni so zmagali na tekmovanju na Barju, po kateri so dobili povabilo za nastop v radijski oddaji Koncert iz na\xc5\xa1ih krajev. Ta nastop \xc5\xa1tejejo za za\xc4\x8detek delovanja ansambla._NEWLINE_Hitro so postali znani po radijskih in televizijskih postajah v Sloveniji. Uspeh so do\xc5\xbeiveli tudi v tujini, saj so jih v sosednjih dr\xc5\xbeavah poleg Ansambla bratov Avsenik okronali za kralje narodnozabavne glasbe._NEWLINE_Ansambel Franca Miheli\xc4\x8da je v svoji dolgi zgodovini igral \xc5\xbee po prakti\xc4\x8dno celotni Sloveniji, na Ju\xc5\xbenem Tirolskem v Italiji in Avstriji. Leta 1977 so \xc4\x8dlani ansambla od\xc5\xa1li tudi na mesec in pol trajajo\xc4\x8do turnejo po ZDA in Kanadi. Letno imajo od 150 - 200 nastopov doma in v tujini._NEWLINE_Posneli so osem samostojnih televizijskih oddaj. V tujini so nastopili na vseh pomembnej\xc5\xa1ih radijskih in televizjskih postajah, med drugim tudi sedemkrat na osrednji avstrijski oddaji Senik z godci oziroma Musikantenstadl. Igrali so tudi Titu, Kardelju in drugim dr\xc5\xbeavnikom. Ve\xc4\x8dkrat so zastopali Slovenijo na mednarodnih festivalih. V zagreb\xc5\xa1ki oddaji Dober dan, Jugoslavija so bili verjetno najpogostej\xc5\xa1i gost._NEWLINE_Po tem ansamblu se zgleduje \xc5\xa1e en ansambel iz Sodra\xc5\xbeice - Ansambel Roka \xc5\xbdlindre. Skupaj so leta 2015 posneli pesem Nasmehni se, za katero je glasbo in aran\xc5\xbema napisal Franc Miheli\xc4\x8d, besedilo pa Igor Pirkovi\xc4\x8d. Premierno so jo predstavili na koncertu ob 10-letnici ansambla Roka \xc5\xbdlindre.\n_START_SECTION_\nKoncert ob 35-letnici delovanja\n_START_PARAGRAPH_\nOb 35-letnici delovanja je ansambel 6. 11. 2005 v Ribnici pripravil koncert. Posnela ga je RTV Slovenija, ki je tudi izdala kaseto s posnetkom koncerta. Jubilejno so sicer to leto izdali 2 CD-ja in 2 DVD-ja.\n_START_SECTION_\nKoncert ob 40-letnici delovanja\n_START_PARAGRAPH_\nZ enoletno zamudo so 5. novembra 2011 v dvorani \xc5\xa0portnega centra Ribnica pripravili koncert ob 40-letnici delovanja ansambla. Obiskovalci so pri\xc5\xa1li iz vse Slovenije, pa tudi Avstrije, Italije in Belgije. Koncert je dosegel vrhunec, ko so se ansamblu na odru kot gostje presene\xc4\x8denja pridru\xc5\xbeili Fantje s Praprotna in so skupaj zaigrali in zapeli pesem V dolini tihi, s \xc4\x8dimer so se poklonili Lojzetu Slaku, ki je umrl dober mesec pred tem koncertom. Koncert je posnela in v posnetku predvajala tudi Televizija Slovenija.\n_START_SECTION_\nKnjiga, zgo\xc5\xa1\xc4\x8denka in koncert ob 45-letnici delovanja\n_START_PARAGRAPH_\nOb 45-letnici delovanja ansambla leta 2015 sta iz\xc5\xa1li istoimenski knjiga in zgo\xc5\xa1\xc4\x8denka Glasba je moj \xc4\x8darobni svet. Knjigo je napisal pisatelj Ivan Sivec, ki je za ansambel napisal vrsto besedil. V njej je opisal Miheli\xc4\x8devo dru\xc5\xbeino, sorodnike in druge sodelavce, mnenje Slavka Avsenika in drugih o Francu Miheli\xc4\x8du, izpoved Miheli\xc4\x8da samega, zbral pa je tudi vse skladbe v slovenskem in nem\xc5\xa1kem jeziku in naslovnice vseh nosilcev zvoka. Sivec je napisal tudi besedilo za naslovno pesem zgo\xc5\xa1\xc4\x8denke. 7. marca istega leta so v \xc5\xa0portni dvorani v Sodra\xc5\xbeici pripravili velik koncert.'